Christian H. Hansen (DF), 2000-04-14:
En veluddannet befolkning er en af grundpillerne for velstand og velfærd i hele vores samfund.
Det tror jeg at alle i salen er enige i.
I den pakke, der er lagt frem her, er der lagt meget vægt på de kortuddannedes muligheder.
Det er også væsentligt, at der er lagt vægt på dem, men hvis samfundet skal udvikle sig hele vejen rundt, så burde de bedst uddannede vel også have en mulighed.
Hermed har jeg ikke sagt, at der her er lagt op til, at det skal de ikke have, men hvis vi kommer lidt videre i det, så kan man se, at finansieringen af de bedre uddannede skal lægges mere over på de enkelte arbejdsgivere, og derfor kunne man måske tro, at det system så vil gå lidt i stå.
Den store pakke lovforslag er jo en del af aftalen om finansloven for år 2000 om en voksen- og efteruddannelsesreform mellem regeringen, SF, CD og Enhedslisten, og så har jeg egentlig skrevet her: »så man kan vel kalde det en lille socialistisk lovpakke«, men med den debat, der har været her tidligere, er jeg også nødt til at sige: »med et lille borgerligt fingeraftryk« - og så er CD holdt uden for det her. Det er egentlig også, fordi jeg finder det mærkeligt, at der ikke har været flere partier med i en så stor reform som den her.
Jeg kan så også forstå på noget af debatten
, at det har der egentlig været, at nogle er kommet og nogle er gået, men efter min opfattelse skulle man have haft nogle mere koncentrerede forhandlinger.
Dog må jeg sige, at vi i Dansk Folkeparti godt kan følge nogle af de intentioner, der ligger i lovforslagene, eksempelvis i lovforslaget om den forberedende voksenundervisning.
Der har været en del fremme i debatten for nylig om, at der er et behov for en forstærket indsats for voksne med svage forudsætninger i læsning, skrivning og regning
, så intentionerne i det lovforslag er vel egentlig gode.
Jeg kan bare ikke lade være med at fremhæve, at SiD i sit høringssvar bl.a. har sagt: »Umiddelbart ses ikke den store forskel mellem den nugældende lovgivning, læsekursus for voksne og nuværende udkast.
Såfremt der i lovforslaget ikke ændres på amternes beslutningskompetence til fordel for brugerinteresser og øget brugerindflydelse, er der ingen større anledning til at introducere ny lovgivning på dette område.«
Det er en kommentar fra nogle, som har det her område sådan rimelig tæt inde på livet, og nu kommer vi så til det virkelig interessante, nemlig ministerens grundige overvejelser, som endte i, at lovteksten er fastholdt.
Der er altså ikke sket nogen ændringer.
Jeg har også pillet forslaget til lov om rådgivning på voksenuddannelsesområdet ud og meddelt, at Dansk Folkeparti egentlig godt kunne støtte den del, altså oprettelsen af rådene.
Jeg mener godt, at det med FVU var en del, man kunne tage ud
og sige: Jamen den kan vi godt støtte.
Med hensyn til loven om de erhvervsrettede grunduddannelser er det vel ganske naturligt, at det behov, der vil være i de kommende år, ikke vil kunne blive imødekommet via de nugældende bestemmelser.
Og grundlæggende er det også positivt, at man skaber mulighed for, at voksne ikkefaglærte kan få en bedre adgang til at kvalificere sig til faglært status.
Det er der også åbnet op for allerede nu via voksen- og erhvervsuddannelsessystemet.
Men vi synes ikke, at det er helt klart i lovforslaget, hvordan man sikrer kvaliteten i systemet fremover, for det er nødvendigt, at der er kvalitet i videreuddannelsessystemet.
Vi håber på, at dette aspekt - vi har også været lidt inde på det i salen i dag - også er en af de dele, vi kan få belyst noget bedre under det kommende udvalgsarbejde.
Men jeg må også sige, at hele pakken bærer præg af, at det er en snæver kreds, der har været ved forhandlingsbordet.
Derfor er største problem nok også, at de partier, der er med i det her samlede forlig, er så meget bundet, at der sikkert ikke kan foretages de store ændringer.
Hvis man ser på de bunker af høringssvar, der ligger, kan man jo også konstatere, at der er megen tvivl om, om der nu også kommer den nødvendige kvalitet på det her område.
Så vil jeg gerne sige lidt om åbningen.
Der er ingen tvivl om, at det tidspres, der kommer på denne her lovpakke, vil bevirke, at det her heller ikke kommer til at leve op til kravet om lovkvalitet i lovgivningen.
Ligeledes er det betænkeligt, at der ikke er redegjort særlig grundigt for eventuelle administrative konsekvenser.
Og når Folketinget om lidt skal behandle lovforslag nr. L 256, synes jeg måske nok, at noget af finansieringsdelen her kommer ind.
Så jeg vil egentlig sige til ministeren, at alle her i Folketingssalen - og selv om vi har haft en hård tale fra Venstre, tror jeg egentlig godt, at man kan følge intentionerne i det, der ligger heri - ønsker et godt og velfungerende voksenuddannelsessystem.
Men det med den snævre kreds er vi i Dansk Folkeparti lidt kede af.
Og vi synes egentlig, at vi sådan i demokratiets ånd skulle sige, at nu er det snart påske, og så bliver det sommer, og så lader vi det ligge, og så tager vi nogle gode, sunde forhandlinger, når vi mødes i den nye samling, og så sidder vi alle sammen med ved bordet, og så kan vi alle sammen gå herop og synge en festsang i den nye samling.
Det tror jeg ville være lykken.